রাষ্ট্রপতি রামনাথ কোবিন্দের আগমন নিয়ে ভোপালে তখন ব্যস্ততা তুঙ্গে।  চারদিকে পুলিশে ছয়লাপ, শহরের বিভিন্ন রাস্তা আটকে দেওয়া হয়েছে। গাড়ি-ঘোড়ার যানজটে নাকাল সাধারণ মানুষ। পলিটেকনিক স্কোয়ারে রাষ্ট্রপতির নিরাপত্তার দায়িত্বে ছিলেন হনুমানগঞ্জ থানার দায়িত্বপ্রাপ্ত আধিকারির সুদেশ তিওয়ারি। হঠাৎই তাঁর নজরে এল, এক বৃদ্ধা মহিলা সাহায্যের আর্জি জানাচ্ছেন।
এগিয়ে গিয়ে সুদেশবাবু শুনলেন, ওই বৃ্দ্ধা ও তাঁর স্বামী তাঁদের অন্তঃসত্ত্বা কন্যাকে হাসপাতালে নিয়ে যাচ্ছেন। কিন্তু যানজটে তাঁদের গাড়ি আটকে পড়েছে। 
এমতাবস্থায় কোনটা বেশি গুরুত্বপূর্ণ? রাষ্ট্রপতির নিরাপত্তার দায়িত্বে থাকা, না অন্তঃসত্ত্বাকে হাসপাতালে পৌঁছনো, তা ভাবতে বেশি দেরি করেননি সুদেশবাবু।
এর পরেই যানজট কাটিয়ে কোনওরকমে ওই অন্তঃসত্ত্বার গাড়িটিকে বের করে আনেন তিনি। আটকে থাকা অন্যান্য চালকরা ভাবেন, নিজের পরিচিত কাউকে বুঝি এ ভাবে সাহায্য করছেন ওই পুলিশ অফিসার। তাঁরা ক্ষিপ্ত হয়ে ওঠেন। বিষয়টি বুঝিয়ে বলার পরে তাঁরা শান্ত হন।

এই বিষয়ে অন্যান্য খবর

সত্যিকারের পুলিশ অফিসারের জালিয়াতি, ফাঁসলেন নিজের স্ত্রীকে নিয়ে
ভিআইপি পিছু দেশে ৩ পুলিশ, আপনার জন্য ক’জন! বাংলার ছবিটা ভয়ানক


এক সর্বভারতীয় সংবাদমাধ্যমে দেওয়া সাক্ষাৎকারে তিওয়ারি জানিয়েছেন, তিনি কী করছিলেন, তা তাঁর সহকর্মীরাও জানতেন না। তিনি নিজেই গাড়িটি চালিয়ে অপেক্ষাকৃত ফাঁকা একটা রাস্তায় নিয়ে আসেন। এর পরে ফের নিজের দায়িত্ব সামলাতে ফিরে যান।
তাঁর কথায়, ‘‘তখন শুধু ওই পরিবারকে সাহায্য করার কথাই ভাবছিলাম। ভিআইপি এলেও তো মানুষের জন্যই আসেন। তাই বিপদ থেকে মানুষকে আগে উদ্ধার করাই কর্তব্য বলে মনে হয়েছিল।’’

এই বিষয়ে অন্যান্য খবর

তিরিশটি প্রাণভিক্ষার আর্জি খারিজ করেছেন, অবসর নিয়ে মনের কথাটা জানালেন প্রণব


ওই ঘটনার আধঘণ্টা পরেই হাসপাতালে শিশুর জন্ম দেন বৃদ্ধার মেয়ে বশিরাত ফতিমা।  অন্তঃসত্ত্বার বাবা মহম্মদ ইকবাল এ কথা জানিয়েছেন। হাসপাতাল থেকে ফিরে তিওয়ারিকে ধন্যবাদ জানাতে ভোলেননি ইকবাল।